
 16.4.2018
 BG
 Официален вестник на Европейския съюз
 L 96/7
 РЕГЛАМЕНТ ЗА ИЗПЪЛНЕНИЕ (ЕС) 2018/574 НА КОМИСИЯТА
 от 15 декември 2017 година
 относно техническите стандарти за създаването и работата със система за проследяване на тютюневи изделия
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (1), и по-специално член 15, параграф 11 от нея,
 като има предвид, че:
 (1)
 С цел да се вземат мерки за разрешаване на проблема с незаконната търговия с тютюневи изделия, в Директива 2014/40/ЕС се предвижда, че всички потребителски опаковки на тютюневите изделия се маркират с уникален идентификатор, за да могат движенията им да бъдат записвани. Това ще позволи тези продукти да бъдат наблюдавани и проследявани в целия Съюз. Следва да бъдат определени технически спецификации по отношение на създаването и работата със системата, както и нейната съвместимост в целия Съюз.
 (2)
 Следва да бъдат определени правила относно маркирането на опаковките с уникален идентификатор, записването и предаването на данни, обработката, съхранението и достъпа до данни и съвместимостта на компонентите на системата за проследяване.
 (3)
 Необходими са законодателни действия на равнището на Съюза и за прилагането на член 8 от Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна (2) („Протокол към РККТ на СЗО“), който е ратифициран от Европейския съюз (3) и в който се предвижда създаването на общ режим за наблюдение и проследяване на тютюневите изделия от страните по Протокола към РККТ на СЗО в срок от пет години след влизането му в сила.
 (4)
 С цел борба с многобройните съществуващи видове измамни дейности, с които се създават незаконни продукти, предоставяни на потребителите, включително практики, които включват фалшиви декларации за износ, системата за проследяване, предвидена в настоящия регламент, се прилага — в съответствие с член 15 от Директива 2014/40/ЕС — за всички тютюневи изделия, произведени в Съюза, както и за тютюневите изделия, произведени извън Съюза, доколкото те са предназначени за пазара на Съюза или са пуснати там.
 (5)
 За да се осигури независимостта на системата за проследяване и да се гарантира, че тя се управлява от държавите членки, както е предвидено в член 8 от Протокола към РККТ на СЗО, от съществено значение е да се извърши правилно разпределяне на задълженията във връзка с маркирането на опаковките с уникален идентификатор. Основната задача при генерирането на уникалните идентификатори на равнище потребителска опаковка следва да бъде възложена на независима трета страна, определена от всяка държава членка („издател на идентификатори“). За да се избегне опасността двама или повече издатели на идентификатори независимо един от друг да генерират един и същ уникален идентификатор, всеки издател на идентификатори следва да бъде идентифициран с уникален идентификационен код, който също следва да бъде част от уникалните идентификатори, издавани от тях.
